
25 Σεπτεμβρίου 2026

Πρόσκληση σε εκδήλωση παρουσίασης: τα υδατορέματα της χώρας αποκτούν ψηφιακή ταυτότητα

· Το ΤΕΕ παρουσιάζει νέο Πληροφοριακό Σύστημα για την Οριοθέτηση των Υδατορεμάτων – Η πληροφορία περνά από τους διάσπαρτους φακέλους στον Ενιαίο Ψηφιακό Χάρτη

· Δευτέρα 28 Σεπτεμβρίου 2026, Αίγλη Ζαππείου (10:00 – 14:00) 

Μια νέα ψηφιακή υποδομή, που αλλάζει τον τρόπο με τον οποίο καταγράφονται και αξιοποιούνται τα στοιχεία για τα υδατορέματα σε ολόκληρη τη χώρα, παρουσιάζει το Τεχνικό Επιμελητήριο Ελλάδας (ΤΕΕ) τη Δευτέρα 28 Σεπτεμβρίου, στην Αίγλη Ζαππείου.
Με το νέο Πληροφοριακό Σύστημα για την Οριοθέτηση των Υδατορεμάτων, με στοιχεία που μέχρι σήμερα βρίσκονταν σε εκατοντάδες διαφορετικούς φακέλους, υπηρεσίες και αρχεία συγκεντρώνονται, ψηφιοποιούνται και εντάσσονται σε ένα ενιαίο σύστημα γεωχωρικής πληροφορίας. Στόχος είναι η Πολιτεία, οι Δήμοι και οι Περιφέρειες, οι μηχανικοί αλλά και οι πολίτες να έχουν πρόσβαση σε μια σαφή και αξιοποιήσιμη εικόνα για τα υδατορέματα και τις οριοθετήσεις τους. 

Το έργο καλύπτει το σύνολο της χώρας και περιλαμβάνει τόσο την καταγραφή και ψηφιοποίηση των υφιστάμενων οριοθετήσεων όσο και τη συγκέντρωση αναγκαίων δεδομένων για πάνω από 8.000 χιλιόμετρα μη οριοθετημένων υδατορεμάτων που βρίσκονται σε Ζώνες Δυνητικά Υψηλού Κινδύνου Πλημμύρας. Η πληροφορία ενσωματώνεται στον Ενιαίο Ψηφιακό Χάρτη, δημιουργώντας ένα εργαλείο που συνδέεται άμεσα με την πρόληψη, την ανθεκτικότητα απέναντι στα ακραία καιρικά φαινόμενα, τον πολεοδομικό και περιβαλλοντικό σχεδιασμό, αλλά και την ταχύτερη διεκπεραίωση έργων και αδειοδοτήσεων. 

Η νέα αυτή ψηφιακή εικόνα των υδατορεμάτων και οι δυνατότητες που ανοίγει για την Πολιτεία και την αυτοδιοίκηση θα παρουσιαστούν αναλυτικά σε ημερίδα του ΤΕΕ με τίτλο «Τα υδατορέματα αποκτούν ψηφιακή ταυτότητα!».

Στο επίκεντρο της ημερίδας θα βρεθούν δύο βασικές θεματικές: η μετάβαση από τα διάσπαρτα αρχεία στην ενιαία ψηφιακή πληροφορία, με έμφαση στον Ενιαίο Ψηφιακό Χάρτη, τα γεωχωρικά δεδομένα και τη μείωση της γραφειοκρατίας στις αδειοδοτήσεις, και η σημασία της πρόληψης στα υδατορέματα, με έμφαση στο περιβάλλον, την κλιματική αλλαγή, την πολιτική προστασία και την έγκαιρη προειδοποίηση. Στη συζήτηση θα συμμετάσχουν εκπρόσωποι αρμόδιων υπουργείων, της Πολιτικής Προστασίας, του ΤΕΕ, της τοπικής αυτοδιοίκησης, της ακαδημαϊκής κοινότητας και της αναδόχου κοινοπραξίας. 

Η εκδήλωση θα πραγματοποιηθεί τη Δευτέρα 28 Σεπτεμβρίου, από τις 10:00 έως τις 14:00, στην Αίγλη Ζαππείου – Αίθουσα Ballroom.

*****
Φορέας Ευθύνης του έργου είναι το Υπουργείο Περιβάλλοντος και Ενέργειας και Φορέας Υλοποίησης το Τεχνικό Επιμελητήριο Ελλάδας. Το έργο εντάσσεται στο Εθνικό Σχέδιο Ανάκαμψης και Ανθεκτικότητας «Ελλάδα 2.0», με τη χρηματοδότηση της Ευρωπαϊκής Ένωσης – NextGenerationEU.

